王之望
再和
珠玑百斛何人付，公有诗筒来不住。
出尘秀句若霞摛，走笔豪篇逾响赴。
吟字一字不知老，朝作千篇犹未暮。
秋天鸿鹄翥浮云，平地骅骝驱熟路。
分忧制节绵万里，余事文章兼七步。
千军独扫人共惊，八面俱来我何惧，
力扛九鼎更妥帖，胸蟠万卷森差互。
千言未困见纵横，一点不加无谬误。
音谐律吕凤凰鸣，势薄云天鹏鸟怒。
流传应有贾客售，在处岂无神物护。
公诗光焰千丈锦，我诗粗窘一尺布。
公诗雄富百雉都，我诗穷陋三家聚。
行经北海恍自失，出见西施羞反顾。
残膏祗欲借邻光，余润有如蒙晓雾。
君侯雅志和薰风，圣主恩光深湛露。
事业终期白日悬，功名已见青云附。
愿公归侍玉皇案，天香复与金童炷。
愿公西取王母环，云车直指瑶池鹜。
要当都俞庙堂上，岂久淹留井参度。
顾我尘埃不足论，屈曲世间随所寓。